Document ID: 32013D0794

DECIZIA DE PUNERE ÎN APLICARE A COMISIEI
din 19 decembrie 2013
privind recunoașterea Georgiei în temeiul Directivei 2008/106/CE a Parlamentului European și a Consiliului în ceea ce privește sistemele de formare și certificare a navigatorilor
[notificată cu numărul C(2013) 9224]
(Text cu relevanță pentru SEE)
(2013/794/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2008/106/CE a Parlamentului European și a Consiliului din 19 noiembrie 2008 privind nivelul minim de formare a navigatorilor (1), în special articolul 19 alineatul (3) primul paragraf,
întrucât:
(1)
În conformitate cu Directiva 2008/106/CE, statele membre pot decide să ateste certificatele corespunzătoare ale navigatorilor eliberate de țări terțe, cu condiția ca țara terță respectivă să fie recunoscută de Comisie. Aceste țări terțe trebuie să îndeplinească toate cerințele Convenției Organizației Maritime Internaționale privind standardele de pregătire a navigatorilor, brevetare/atestare și efectuare a serviciului de cart (denumită în continuare „Convenția STCW”) din 1978, astfel cum a fost revizuită în 1995.
(2)
Prin Decizia 2010/705/UE a Comisiei (2), recunoașterea Georgiei în ceea ce privește sistemele de formare și certificare a navigatorilor, care fusese acordată în conformitate cu articolul 18 alineatul (3) litera (c) din Directiva 2001/25/CE a Parlamentului European și a Consiliului (3), a fost retrasă. Rezultatul evaluării conformității și evaluarea informațiilor furnizate de autoritățile georgiene demonstraseră că Georgia nu a respectat integral cerințele relevante ale Convenției STCW.
(3)
Prin scrisoarea din 10 septembrie 2012, Republica Cipru a solicitat re-recunoașterea Georgiei. În urma acestei solicitări, Comisia a evaluat sistemele de formare și certificare din Georgia pentru a verifica dacă Georgia respectă toate cerințele Convenției STCW și dacă s-au luat măsurile corespunzătoare în vederea prevenirii fraudei în ceea ce privește certificatele. Această evaluare s-a bazat pe rezultatele unei inspecții efectuate de experții Agenției Europene pentru Siguranța Maritimă în octombrie 2012 și pe măsurile corective prezentate de autoritățile georgiene.
(4)
În special, în urma inspecției, autoritățile georgiene au fost invitate, prin scrisoarea din 6 februarie 2013, să prezinte un plan voluntar de măsuri corective pentru deficiențele care fuseseră detectate și să adopte măsuri de remediere.
(5)
Principalele deficiențe au fost legate de lipsa unor cerințe legislative și administrative prin care să se pună integral în aplicare prevederile Convenției STCW, precum lipsa unei cerințe privind monitorizarea de către administrația georgiană a instituțiilor și programelor străine acreditate de învățământ și formare cu profil maritim (Maritime Education and Training, MET). De asemenea, instituțiile MET inspectate nu au pus în aplicare anumite dispoziții, cum ar fi cele legate de utilizarea simulatoarelor. În fine, instituțiile inspectate nu dispuneau de echipamentele specifice pentru formarea și evaluarea anumitor competențe.
(6)
Prin corespondența din 15 mai 2013 și 20 iulie 2013, Georgia a informat Comisia că s-au întreprins acțiuni în scopul soluționării deficiențelor identificate. În special, autoritățile georgiene au indicat că dispozițiile naționale au fost aliniate la convenție, iar instituțiile MET au pus în aplicare în mod corespunzător dispozițiile pertinente. În sfârșit, s-au furnizat și dovezi că echipamentul pentru formare care lipsea fusese achiziționat și instalat.
(7)
O deficiență care persistă se referă la anumite instalații pentru formare ale Universității de predare a navigației din Batumi. În special, laboratorul electric și barca de salvare disponibilă pentru formare în ambarcațiuni de supraviețuire și bărci de salvare par să necesite modernizări suplimentare. Prin urmare, Georgia a fost invitată să implementeze măsuri corective suplimentare în acest sens. Aceste deficiențe nu sunt însă de natură să pună sub semnul întrebării nivelul general de conformitate al Georgiei cu cerințele Convenției STCW privind formarea și certificarea navigatorilor.
(8)
Rezultatul final al evaluării demonstrează că Georgia respectă cerințele Convenției STCW, întrucât această țară a luat măsurile corespunzătoare de prevenire a fraudei în ceea ce privește certificatele.
(9)
Comisia a furnizat statelor membre un raport privind rezultatele evaluării.
(10)
Măsura prevăzută în prezenta decizie este conformă cu avizul Comitetului pentru siguranța maritimă și prevenirea poluării de către nave,
ADOPTĂ PREZENTA DECIZIE:
Articolul 1
În sensul articolului 19 din Directiva 2008/106/CE, Georgia este recunoscută în ceea ce privește sistemele de formare și certificare a navigatorilor.
Articolul 2
Prezenta decizie se adresează statelor membre.
Adoptată la Bruxelles, 19 decembrie 2013.

Labels: 12
8
18
9